Sê nou maar Fitzpatrick het vir Le Roux aan die oor gebyt?Johan le Roux – vir 19 maande geskors Die skorsing van die Fidjiaanse haker Samu Suguturaga laat ŉ mens onwillekeurig terugdink aan die Springboksvaskopstut Johan le Roux. Suguturaga is vir 20 weke geskors nadat hy in die naweek op Ballymore in Brisbane aan die oor van die Queensland Reds-haker, Andrew Ready, geknibbel het. Die voorval het tydens die kragmeting in die Aussies se Nasionale Rugbyreeks gebeur, ŉ wedstryd waarin Quade Cooper en Samu Kerevi saam met Ready vir Brisbane City teen Rua van Fidji gespeel en met 45-36 gewen het. Ready se oor is ná die wedstryd weer vasgewerk en Suguturaga het skuldig gepleit. Volgens die tugbeampte, Paul Tuffy, sou sy skorsing vyf maande gewees het as hy nie ŉ mondskerm gedra het nie. Ek het vanoggend weer op You Tube na die voorval in 1993 se toets tussen die All Blacks en Bokke in Wellington gekyk toe Le Roux aan die All Blacks se haker Sean Fitzpatrick se linkeroor geknaag het. Dit het gevolg nadat Fitzpatrick vir Le Roux op die grond vasgehou het. Kyk, niemand kan oorbytery goedpraat nie; dit moet heeltemal uitgeroei word, want dit hoort nie in rugby nie. Uit en gedaan. Dit was ŉ oomblik van waansin, Le Roux was skuldig, hy is huis toe gestuur en is vir 19 maande geskors. Maar sê nou dit was andersom? Sou Fitzpatrick, wie se oor skaars gebloei het, ook vir 19 maande langs die kantlyn gewees het? ŉ Paar jaar hierna in 1998 is die Engelse stut Kevin Yates vir ses maande geskors ná ŉ soortgelyke, maar veel ernstiger, voorval. Hy het vir Bath teen London Scottish gespeel en die flank Simon Fenn aan die oor gebyt. Fenn moes ŉ operasie ondergaan en die wond is met 25 steke geheg. Vyf maande? Ses maande? Negentien maande?